P. Hrušovský, podpredseda NR SR: (2002-07-03):
E. Dolník, poslankyňa: Ďakujem za slovo. Vážený pán predsedajúci, vážená Národná rada, dovoľte, aby som vás oboznámila so spoločnou správou výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona o Pôžičkovom fonde pre začínajúcich pedagógov (tlač 1536) vo výboroch Národnej rady Slovenskej republiky v druhom čítaní. Výbor Národnej rady Slovenskej republiky pre vzdelanie, vedu, mládež a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky o prerokovaní uvedeného návrhu zákona. Národná rada Slovenskej republiky uznesením č. 2207 z 24. mája 2002 pridelila návrh skupiny poslancov Národnej rady Slovenskej republiky na vydanie zákona o Pôžičkovom fonde pre začínajúcich pedagógov (tlač 1536) na prerokovanie týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre vzdelanie, vedu, mládež a šport. Zároveň za gestorský výbor Národná rada určila Výbor Národnej rady Slovenskej republiky pre vzdelanie, vedu, mládež a šport a lehotu prerokovania vo výboroch do 30 dní a v gestorskom výbore do 32 dní od jeho prerokovania v prvom čítaní. Uvedené výbory prerokovali predmetný návrh zákona v určených lehotách. Iné výbory o návrhu zákona nerokovali. Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona Národnej rady Slovenskej republiky o rokovacom poriadku Národnej rady Slovenskej republiky. K predmetnému návrhu zákona určené výbory Národnej rady Slovenskej republiky v prijatých uzneseniach zaujali tieto stanoviská: Ústavnoprávny výbor Národnej rady Slovenskej republiky v prijatom uznesení č. 1042 zo 14. júna 2002 odporúča Národnej rade Slovenskej republiky nepokračovať v rokovaní o návrhu skupiny poslancov Národnej rady Slovenskej republiky na vydanie zákona o Pôžičkovom fonde pre začínajúcich pedagógov. Výbor Národnej rady Slovenskej republiky pre financie, rozpočet a menu v prijatom uznesení č. 1011 z 5. júna 2002 nesúhlasil s návrhom skupiny poslancov Národnej rady Slovenskej republiky na vydanie zákona o Pôžičkovom fonde pre začínajúcich pedagógov a odporúča Národnej rade Slovenskej republiky návrh skupiny poslancov Národnej rady Slovenskej republiky na vydanie zákona o Pôžičkovom fonde pre začínajúcich pedagógov neschváliť. Výbor Národnej rady Slovenskej republiky pre verejnú správu neprerokoval predmetný návrh zákona, lebo v zmysle § 52 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov nebola prítomná potrebná nadpolovičná väčšina všetkých jeho členov. Z celkového počtu 12 poslancov bolo prítomných 5 poslancov. Výbor Národnej rady Slovenskej republiky pre vzdelanie, vedu, mládež a šport ako gestorský výbor v prijatom uznesení č. 382 z 12. júna 2002 odporúča Národnej rade Slovenskej republiky návrh skupiny poslancov Národnej rady Slovenskej republiky na vydanie zákona o Pôžičkovom fonde pre začínajúcich pedagógov schváliť s týmito pozmeňujúcimi návrhmi: V § 3 ods. 4 sa slovo „zvolený“ nahrádza slovom „menovaný“ a v § 6 ods. 4 sa slovo „zvolený“ nahrádza slovom „menovaný“. Obidva tieto návrhy gestorský výbor odporúča schváliť. Tieto návrhy máte pred sebou. O pozmeňujúcich a doplňujúcich návrhoch, bodoch 1 a 2 gestorský výbor odporúča hlasovať spoločne a tieto schváliť. Gestorský výbor na základe stanovísk výborov k návrhu zákona o Pôžičkovom fonde pre začínajúcich pedagógov vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 písm. f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky odporúča Národnej rade Slovenskej republiky návrh zákona o Pôžičkovom fonde pre začínajúcich pedagógov v znení schválených pozmeňujúcich a doplňujúcich návrhov uvedených v tejto správe schváliť. Vážený pán predsedajúci, žiadam vás, otvorte rozpravu k tomuto návrhu zákona.